Document ID: 31993L0051

Reference:
03/Volumul 13
RO
Jurnalul Ofícial al Uniunii Europene
132
31993L0051
L 205/24
JURNALUL OFÍCIAL AL UNIUNII EUROPENE
DIRECTIVA 93/51/CEE A COMISIEI
din 24 iunie 1993
de stabilire a normelor de circulație a anumitor plante, produse vegetale sau a altor obiecte printr-o zonă protejată și de circulație a acestor plante, produse vegetale sau alte obiecte care își au originea sau care circulă în cadrul unei zone protejate
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 77/93/CEE a Consiliului din 21 decembrie 1976 privind măsurile de protecție față de introducerea în cadrul Comunității a unor organisme dăunătoare plantelor sau produselor vegetale și față de răspândirea acestora în cadrul Comunității (1), astfel cum a fost modificată ultima dată prin Directiva 93/19/CEE (2), în special articolul 6 alineatul (7) prima și a doua liniuță,
întrucât aplicarea regimului comunitar fitosanitar în Comunitate, înțeleasă ca o zonă fără frontiere interne, include recunoașterea unor „zone protejate” stabilite pentru anumite plante, produse vegetale sau alte obiecte privind unul sau mai multe organisme dăunătoare;
întrucât, în conformitate cu prevederile din Directiva 77/93/CEE, în vigoare de la 1 iunie 1993, plantele, produsele vegetale sau alte obiecte stabilite la anexa V partea A secțiunea II nu pot fi introduse într-o anumită zonă protejată și nu pot circula în cadrul acesteia, decât în cazul în care ele, ambalajul lor sau vehiculul care le transportă sunt însoțite de un pașaport fitosanitar valabil pentru zona respectivă și emis, în mod oficial, în conformitate cu prevederile din articolul 10 alineatul (1) din directiva menționată; întrucât aceste dispoziții nu se aplică în cazul în care sunt oferite anumite garanții privind circulația plantelor, a produselor vegetale sau a altor obiecte printr-o zonă protejată stabilită pentru respectivele plante, produse vegetale sau alte obiecte privind unul sau mai multe organisme dăunătoare; și întrucât aceste dispoziții pot fi satisfăcute prin condiții mai puțin stringente decât cele prevăzute la articolul 6 alineatul (4) din directiva menționată în ceea ce privește plantele, produsele vegetale sau alte obiecte care își au originea sau care circulă în cadrul unei astfel de zone protejate;
întrucât, în lipsa unor garanții general acceptate, acestea ar trebui stabilite ținând seama de condițiile specifice în care respectiva circulație este efectuată, astfel încât să se asigure o siguranță fitosanitară corespunzătoare;
întrucât măsurile prevăzute de prezenta directivă sunt în conformitate cu avizul Comitetului fitosanitar permanent,
ADOPTĂ PREZENTA DIRECTIVĂ:
Articolul 1
(1)   Statele membre se asigură că sunt îndeplinite condițiile prevăzute la alineatul (2), atunci când plantele, produsele vegetale sau alte obiecte menționate în anexa V partea A secțiunea II la Directiva 77/93/CEE, care își au originea în afara unei zone protejate stabilite pentru respectivele plante, produse vegetale sau alte obiecte referitor la unul sau mai multe organisme dăunătoare în conformitate cu articolul 2 alineatul (1) litera (h) din Directiva 77/93/CEE, traversează astfel de zone având o destinație finală în afara zonei, fără un pașaport fitosanitar valabil pentru zona respectivă.
(2)   Trebuie îndeplinite următoarele condiții:
(a)
ambalajul folosit sau, după caz, vehiculele care transportă plantele, produsele vegetale sau alte obiecte prevăzute la alineatul (1) sunt curate și necontaminate cu organismele relevante prevăzute la alineatul (1) și sunt de așa natură încât să nu prezinte nici un risc de răspândire a organismelor dăunătoare;
(b)
imediat după ambalare, ambalajele sau, după caz, vehiculele care transportă respectivele plante, produse vegetale sau alte obiecte sunt asigurate în conformitate cu standarde fitosanitare stringente pentru a elimina orice risc de răspândire a organismelor dăunătoare în respectiva zonă protejată și pentru a se asigura că identitatea respectivelor plante, produse vegetale sau alte obiecte va rămâne neschimbată și satisfăcătoare pentru organele oficiale responsabile prevăzute la Directiva 77/93/CEE, precum și că va fi în siguranță pe durata transportului prin zona protejată respectivă;
(c)
plantele, produsele vegetale sau alte obiecte prevăzute la alineatul (1) sunt însoțite de un document, folosit, de obicei, în scopuri comerciale, care indică că respectivele produse își au originea în afara zonei protejate în cauză și că au o destinație în afara acestei zone protejate.
(3)   În cazul în care, în cadrul unui control oficial, organizat în conformitate cu articolul 11 alineatul (7) din Directiva 77/93/CEE și efectuat într-un loc din interiorul zonei în cauză, se constată că nu sunt respectate cerințele prevăzute la articolul 1 alineatul (2), se iau, de îndată, următoarele măsuri oficiale, după caz, fără a aduce atingere măsurilor care trebuie luate în cazul în care plantele, produsele vegetale sau alte obiecte nu îndeplinesc condițiile prevăzute la Directiva 77/93/CEE:
—
sigilarea ambalajelor;
—
transportarea, sub control oficial, a plantelor, produselor vegetale sau a altor obiecte către o destinație din afara zonei protejate în cauză.
Articolul 2
(1)   Statele membre stabilesc ca niște măsuri mai puțin stringente să se aplice acelor plante, produse vegetale sau alte obiecte menționate în anexa V partea A secțiunea II la Directiva 77/93/CEE care își au originea și care circulă în cadrul unei zone protejate stabilite pentru respectivele plante, produse vegetale sau alte obiecte privind unul sau mai multe organisme dăunătoare.
(2)   În sensul alineatului (1) pot fi impuse următoarele condiții mai puțin stringente:
examinările oficiale prevăzute la articolul 6 alineatul (4) din directiva menționată se pot rezuma la verificarea îndeplinirii condițiilor prevăzute la normele detaliate privind studiile prevăzute de Directiva 92/70/CEE a Comisiei din 30 iulie 1992 privind recunoașterea unor zone protejate în cadrul Comunității (3).
Articolul 3
(1)   Statele membre pun în aplicare actele cu putere de lege și actele administrative necesare pentru a se conforma prezentei directive la data prevăzută la articolul 3 alineatul (1) din Directiva 91/683/CEE a Consiliului (4). Statele membre informează Comisia cu privire la acestea.
Atunci când statele membre adoptă aceste dispoziții, ele conțin trimiteri la prezenta directivă sau sunt însoțite de astfel de trimiteri la data publicării lor oficiale. Statele membre stabilesc modalitatea de efectuare a acestor trimiteri.
(2)   Comisiei îi sunt comunicate de îndată de către statele membre toate dispozițiile de drept intern pe care le adoptă în domeniul reglementat de prezenta directivă. Comisia informează celelalte state membre cu privire la acestea.
Articolul 4
Prezenta directivă se adresează statelor membre.
Adoptată la Bruxelles, 24 iunie 1993.
Pentru Comisie
René STEICHEN
Membru al Comisiei
(1)  JO L 26, 31.1.1977, p. 20.
(2)  JO L 96, 22.4.1993, p. 33.
(3)  JO L 250, 29.8.1992, p. 37.
(4)  JO L 376, 31.12.1991, p. 29.

Summary:
Circulația anumitor plante și produse vegetale prin zone protejate
Circulația anumitor plante și produse vegetale prin zone protejate
 
SINTEZĂ PRIVIND:
Directiva 93/51/CEE – circulația anumitor plante și materiale vegetale printr-o zonă protejată și circulația acestor materiale care își au originea sau care circulă în cadrul unei zone protejate
CARE ESTE ROLUL ACESTEI DIRECTIVE?
Directiva are ca scop completarea normelor fitosanitare (incluse în prezent în Directiva 2000/29/CE) pentru a preveni introducerea în zonele protejate* desemnate ale UE a organismelor dăunătoare plantelor sau produselor vegetale, pentru a contracara răspândirea lor. Aceste organisme includ insecte, nematode (un vierme din categoria amplă Nematoda, cum ar fi un vierme rotund sau un vierme filiform) și bacterii.  Această directivă permite țărilor UE să autorizeze circulația anumitor plante în sau prin zone protejate fără a fi nevoie de un pașaport fitosanitar valabil pentru zona protejată corespunzătoare, atât timp cât sunt îndeplinite anumite condiții.  
ASPECTE-CHEIE
Țările UE pot solicita desemnarea unei protecții speciale împotriva organismelor dăunătoare pe întreg teritoriul lor sau pe o parte a acestuia. O zonă protejată este definită în funcție de un anumit organism dăunător.  Normele generale prevăd că plantele, produsele vegetale sau alte obiecte (de exemplu, anumite tipuri de lemn sau de sol) care sunt purtătoare potențiale de organisme dăunătoare relevante pentru anumite zone protejate trebuie să fie însoțite de un pașaport fitosanitar valabil pentru zona corespunzătoare atunci când sunt introduse sau circulă în acea zonă.  Cu toate acestea, în ceea ce privește circulația printr-o zonă protejată a plantelor, produselor vegetale sau a altor obiecte care își au originea în afara zonei, Directiva 93/51/CEE stabilește următoarele condiții:ambalajul și vehiculele utilizate pentru transportul plantelor trebuie să fie curate și necontaminate cu organismele relevante și să fie de tipul adecvat pentru a se asigura că nu există riscul de răspândire a organismelor dăunătoare;imediat după ambalare și încărcare, ambalajul sau vehiculul utilizat trebuie să fie asigurat astfel încât să nu existe riscul răspândirii organismelor dăunătoare în zona protejată; acestea trebuie să rămână asigurate în timpul transportului;materialele vegetale trebuie să fie însoțite de un document utilizat în mod normal în scopuri comerciale, care să indice că produsele provin din afara zonei protejate și au o destinație în afara zonei protejate.  În cazul în care are loc un control oficial și se constată că nu au fost îndeplinite condițiile de mai sus, ambalajul este sigilat și materialele vegetale sunt transportate sub control oficial în afara zonei protejate.  Condiții similare se aplică materialelor vegetale care își au originea și care circulă într-o anumită zonă protejată. Cu toate acestea, controalele oficiale se pot rezuma la îndeplinirea condițiilor prevăzute în normele detaliate privind studiile întreprinse în scopul identificării zonelor protejate (Directiva 92/70/CEE). Aceste studii detaliate se efectuează anual și implică prelevarea de probe de plante, produse vegetale și mediu de cultură din zonele în cauză.  
DE CÂND SE APLICĂ DIRECTIVA?
Se aplică de la 24 iulie 1993 și a trebuit să fie transpusă în legislația țărilor UE până la 1 iunie 1993 (data la care se face referire în Directiva 91/683/CEE a Consiliului, act care a fost ulterior abrogat și înlocuit de Directiva 2000/29/CE a Consiliului).
CONTEXT
Pentru informații suplimentare, consultați:Zone protejate (Comisia Europeană).  
TERMEN-CHEIE
Zonă protejată: desemnată pe baza faptului că există pericolul ca un anumit organism dăunător să se poată stabili datorită condițiilor favorabile de mediu.
DOCUMENTUL PRINCIPAL
Directiva 93/51/CEE a Comisiei din 24 iunie 1993 de stabilire a normelor de circulație a anumitor plante, produse vegetale sau a altor obiecte printr-o zonă protejată și de circulație a acestor plante, produse vegetale sau alte obiecte care își au originea sau care circulă în cadrul unei zone protejate (JO L 205, 17.8.1993, pp. 24-25)
DOCUMENTE CONEXE
Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (JO L 317, 23.11.2016, pp. 4-104)
Regulamentul (CE) nr. 690/2008 al Comisiei din 4 iulie 2008 de identificare a zonelor comunitare protejate, expuse la anumite riscuri fitosanitare (Reformare) (JO L 193, 22.7.2008, pp. 1-6)
Modificările succesive aduse Regulamentului (CE) nr. 690/2008 au fost integrate în textul de bază. Această versiune consolidată are doar un caracter informativ.
Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, pp. 1-112)
A se vedea versiunea consolidată.
Directiva 92/70/CEE a Comisiei din 30 iulie 1992 de stabilire a normelor privind anchetele care trebuie efectuate în scopul recunoașterii zonelor protejate din cadrul Comunității (JO L 250, 29.8.1992, pp. 37-39)
Data ultimei actualizări: 28.02.2018